इतिहास में 6 बार 240+ रन बने, RCB-CSK टॉप पर; जानें सभी मैचों की कहानी
Top 6 Scores in IPL History: Players, Opposition Teams, Stadiums, and Performances  IPL इतिहास के टॉप-6 स्कोर जानेंगे। उन मैचों के टॉप प्लेयर्स, विपक्षी टीम का स्कोर, स्टेडियम और प्लेयर ऑफ द मैच के प्रदर्शन पर भी नजर डालेंगे।
इंडियन प्रीमियर लीग (IPL) में शुक्रवार को लखनऊ सुपर जायंट्स ने टूर्नामेंट इतिहास का दूसरा सबसे बड़ा स्कोर बना दिया। टीम ने पंजाब किंग्स के खिलाफ मोहाली में 5 विकेट पर 257 रन बनाए। IPL में उनसे ज्यादा स्कोर रॉयल चैलेंजर्स बेंगलुरु ही बना सकी है। टीम ने 10 साल पहले पुणे वॉरियर्स इंडिया के खिलाफ यह कारनामा किया था।
फटाफट क्रिकेट फॉर्मेट के इस फ्रेंचाइजी लीग टूर्नामेंट में 950 से ज्यादा मैचों के बाद भी अब तक 6 ही बार 240 से ज्यादा के स्कोर बन सके हैं। लेकिन इस सीजन के 38वें मैच में ही 20 बार 200 से ज्यादा रन बन चुके हैं। आगे स्टोरी में हम IPL इतिहास के टॉप-6 स्कोर जानेंगे। उन मैचों के टॉप प्लेयर्स, विपक्षी टीम का स्कोर, स्टेडियम और प्लेयर ऑफ द मैच के प्रदर्शन पर भी नजर डालेंगे।
1. चेन्नई सुपर किंग्स- 240/5 
IPL के पहले सीजन का पहला ही मैच धमाकेदार रहा था। कोलकाता नाइट राइडर्स के बैटर ब्रेंडन मैक्कुलम ने 73 गेंदों पर 158 रन की नॉटआउट पारी खेल कर टीम का स्कोर 222 तक पहुंचाया था। उसी सीजन महेंद्र सिंह धोनी की कप्तानी वाली चेन्नई सुपर किंग्स ने IPL में पहली बार 240 का स्कोर बनाया।
19 अप्रैल 2008 को मोहाली के IS बिंद्रा क्रिकेट स्टेडियम में किंग्स इलेवन पंजाब के खिलाफ चेन्नई ने टॉस जीतकर पहले बैटिंग की और 20 ओवर में 5 विकेट पर 240 रन बना दिए। नंबर-3 पर उतरे माइकल हसी ने 54 गेंद पर 116 रन की नॉटआउट पारी खेली। इस पारी में उन्होंने 8 चौके और 9 छक्के लगाए।
हसी के अलावा मैथ्यू हेडन ने 17 गेंद पर 25, सुरेश रैना ने 13 गेंद पर 32 और सुब्रमण्यम बद्रीनाथ ने 14 गेंद पर 31 रन की तेज पारियां खेली थीं। पंजाब ने 7 गेंदबाजों का इस्तेमाल किया, जिनमें से 6 ने 10 रन प्रति ओवर से भी ज्यादा की इकोनॉमी से रन दिए थे। जेम्स होप्स ने तो 4 ओवर में 53 रन दे दिए। ब्रेट ली ही एकमात्र ऐसे बॉलर रहे, जिन्होंने 4 ओवर में 10 से कम के इकोनॉमी रेट से 35 रन देकर एक विकेट भी लिया था।
जवाब में पंजाब ने भी 20 ओवर में 4 विकेट पर 207 रन बना दिए, लेकिन वे टारगेट से 33 रन पीछे रह गए थे। टीम से होप्स ने 33 गेंद पर 71 और कुमार संगकारा ने 33 गेंद पर 54 रन की पारियां खेलीं। युवराज सिंह, करण गोयल और साइमन कैटिच ने भी 20 प्लस रन की पारियां खेली थीं, लेकिन अपनी टीम को जीत नहीं दिला सके। इस पारी में CSK के 3 बॉलर्स ने 4 ओवर में 40 से ज्यादा रन दिए थे।
2. कोलकाता नाइट राइडर्स- 245/6
2018 के IPL में तीसरे नंबर पर रही कोलकाता नाइट राइडर्स ने पूरे सीजन में ऑफ स्पिनर और पिंच हिटर सुनील नरेन से ओपनिंग कराई थी। उन्होंने 12 मई 2018 को पंजाब किंग्स के खिलाफ इंदौर के होलकर स्टेडियम में 36 गेंद पर 75 रन की विस्फोटक पारी खेलकर अपनी टीम को मजबूत शुरुआत दिलाई। इस पारी में उन्होंने 9 चौके और 4 छक्के लगाए।
नरेन की पारी के बाद KKR के बाकी बैटर्स ने भी इंदौर की बैटिंग पिच पर तेजी से रन बनाए और टीम का स्कोर 20 ओवर में 6 विकेट पर 245 रन तक पहुंचा दिया, जो उस सीजन का सबसे बड़ा स्कोर भी रहा। टीम से कप्तान दिनेश कार्तिक ने 23 गेंद पर 50 और आंद्रे रसेल ने 14 गेंद पर 31 रन बनाए थे।
पंजाब ने 6 बॉलर्स का इस्तेमाल किया, लेकिन सभी ने 10 से ज्यादा के इकोनॉमी रेट से रन दिए। लेफ्ट आर्म पेसर बरिंदर सरन को तो 3 ओवर में 48 और स्पिनर अक्षर पटेल को 4 ओवर में 52 रन पड़े थे। पेसर एंड्रयू टाई ने पारी में 4 विकेट लिए थे।
246 रन के जवाब में पंजाब ने भी 8 विकेट पर 214 रन बना दिए, लेकिन टारगेट से 31 रन पीछे रह गए। केएल राहुल ने महज 29 गेंद पर 66 रन बनाकर टीम को अच्छी शुरुआत दिलाई, लेकिन बाकी बैटर्स कुछ खास नहीं कर सके। कप्तान रविचंद्रन अश्विन ने 22 गेंद पर 45 और ऐरन फिंच ने 20 गेंद पर 34 रन बनाए, लेकिन टीम को जीत नहीं दिला सके। KKR से रसेल ने 3 और प्रसिद्ध कृष्णा ने 2 विकेट लिए थे।
3. चेन्नई सुपर किंग्स- 246/5
चेन्नई सुपर किंग्स ने IPL इतिहास में सबसे ज्यादा 26 बार 200 से ज्यादा रन बनाए हैं। टीम ने 2010 के सीजन में ही 250 रन को लगभग छू दिया था, लेकिन वे इस स्कोर से 4 रन पीछे रह गई। 3 अप्रैल को चेन्नई के चेपॉक स्टेडियम में राजस्थान रॉयल्स के खिलाफ टॉस जीतकर पहले बैटिंग करने उतरी CSK ने ओपनर मुरली विजय के शतक के सहारे 20 ओवर में 5 विकेट पर 246 रन बना दिए।
विजय ने 56 गेंदों पर 127 रन की पारी में 8 चौके और 11 छक्के लगाए थे। टीम के बाकी बैटर्स ने कुल 6 छक्के लगाए, इनमें एल्बी मॉर्केल की 34 गेंदों पर 62 रन की पारी भी अहम रही। उन्होंने 5 छक्के लगाए थे। ओपनर मैथ्य हेडन ने भी 21 गेंद पर 34 रन की पारी खेली थी।
राजस्थान ने 7 गेंदबाज आजमाए, जिनमें से 6 ने 10 से ज्यादा की इकोनॉमी से रन दिए। 7वें गेंदबाज अभिषेक झुनझुनवाला ने भी 2 ओवर में 18 रन दे दिए थे। सुमित नरवाल को तो 2 ओवर में 41 रन पड़े। उनके अलावा भी टीम के 3 गेंदबाजों ने अपने स्पेल में 40 से ज्यादा रन दिए थे।
247 रन के टारगेट का पीछा करने उतरी राजस्थान ने 20 ओवर में 5 विकेट पर 223 रन बना दिए। ओपनर नमन ओझा ने 55 गेंद पर 94 रन की नॉटआउट पारी खेली, लेकिन अपनी टीम को जीत नहीं दिला सके। शेन वॉटसन ने मिडिल ओवर्स में 25 गेंद पर 5 चौकों और 5 छक्कों की मदद से 60 रन बनाए, लेकिन CSK की बॉलिंग के सामने वो टारगेट हासिल नहीं कर सके।
CSK बॉलर्स की भी इस मैच में खूब पिटाई हुई, टीम ने 6 गेंदबाज आजमाए, जिनमें से 2 ने 50 से ज्यादा और एक ने 40 से ज्यादा रन दिए। लेफ्ट आर्म पेसर डग बॉलिंजर बॉलिंग में टीम के हीरो रहे, उन्होंने 4 ओवर में महज 15 रन दिए और 2 विकेट भी लिए थे।
4. रॉयल चैलेंजर्स बेंगलुरु- 248/3
चेन्नई के बाद रॉयल चैलेंजर्स बेंगलुरु के नाम ही टूर्नामेंट में सबसे ज्यादा 24 बार 200 से ज्यादा रन बनाने का रिकॉर्ड है। टीम में एबी डिविलियर्स, क्रिस गेल, विराट कोहली और अब ग्लेन मैक्सवेल जैसे बैटर्स ने इतने बड़े स्कोर बनाने में अच्छा खासा योगदान दिया। RCB ने 2016 के सीजन में गुजरात लायंस के खिलाफ 3 ही विकेट खोकर 248 रन बना दिए थे।
14 मई को होम ग्राउंड एम चिन्नास्वामी स्टेडियम पर टॉस हारकर पहले बैटिंग करने उतरी RCB की शुरुआत खराब रही, क्रिस गेल पावरप्ले में ही 13 गेंद पर 6 रन बनाकर बोल्ड हो गए। नंबर-3 पर उतरे एबी डिविलियर्स ने कप्तान विराट कोहली के साथ पारी संभाली और सेट होने के बाद बड़े-बड़े शॉट्स लगाने शुरू कर दिए। दोनों ने महज 97 बॉल पर 229 रन की पार्टनरशिप कर डाली।
कोहली 55 गेंद पर 109 रन बनाकर आउट हुए, जबकि एबी ने 52 गेंद पर 129 रन की नॉटआउट पारी खेली। विराट ने 8 और डिविलियर्स ने मैच में 12 छक्के लगाए। गुजरात ने 7 गेंदबाज आजमाए, जिनमें से 6 ने 10 से ज्यादा के इकोनॉमी से रन लुटाए। चाइनामैन बॉलर शिविल कौशिक के तो 3 ही ओवर में 50 रन बन गए, जबकि ड्वेन ब्रावो ने 3 ओवर में 46 रन दिए थे।
249 रन के विशाल टारगेट का पीछा करने उतरी गुजरात की टीम 18.4 ओवर में 104 रन पर ही ढेर हो गई। टीम के 3 ही बैटर्स 10 से ज्यादा रन बना सके। बेंगलुरु से क्रिस जॉर्डन ने 4 और युजवेंद्र चहल ने 3 विकेट लिए। जबकि सचिन बेबी ने 4 ही गेंदों पर 2 विकेट लेकर लायंस की पारी खत्म कर दी और टीम को 144 रन की बड़ी जीत दिलाई।
5. लखनऊ सुपरजायंट्स- 257/5
लखनऊ सुपरजायंट्स ने शुक्रवार को ही पंजाब किंग्स के खिलाफ IPL इतिहास का दूसरा सबसे बड़ा स्कोर बनाया। टीम ने मोहाली के IS बिंद्रा स्टेडियम में होम टीम के खिलाफ 20 ओवर में 5 विकेट पर 257 रन बनाए। IPL में दूसरी बार ही 250 रन का आंकड़ा भी पार हुआ है।
28 अप्रैल को टॉस हारकर पहले बैटिंग करने उतरी लखनऊ ने पावरप्ले में ही कप्तान केएल राहुल का विकेट गंवा दिया। लेकिन इससे टीम के स्कोर पर कोई फर्क नहीं पड़ा। ओपनर काइल मेयर्स ने पावरप्ले में ही फिफ्टी पूरी कर ली। उन्होंने 24 गेंद पर 7 चौकों और 4 छक्कों की मदद से 54 रन बनाए। नंबर-3 पर उतरे आयुष बडोनी ने मार्कस स्टोइनिस के साथ 89 रन की पार्टनरशिप की।
बडोनी 24 गेंद पर 43 रन बनाकर आउट हुए। उनके बाद उतरे निकोलस पूरन ने भी आक्रामक रुख जारी रखा और 19 गेंद पर ही 45 रन बना दिए। टीम से स्टोइनिस ने सबसे ज्यादा 72 रन बनाए। पंजाब ने 7 बॉलर्स आजमाए, जिनमें से 6 ने 12 से ज्यादा के इकोनॉमी रेट से रन दिए। अर्शदीप सिंह और कगिसो रबाडा के स्पेल में तो 50 प्लस रन बने।
258 रन के टारगेट का पीछा करने उतरी पंजाब ने 31 रन पर ही 2 विकेट गंवा दिए। लेकिन नंबर-3 पर उतरे अथर्व तायड़े ने 36 गेंद पर 66 रन की पारी खेल टीम को मैच में बनाए रखा। बाकी बैटर्स में सिंकदर रजा ने 36, लियाम लिविंगस्टोन ने 23, जितेश शर्मा ने 24 और सैम करन ने 21 रन बनाए। लेकिन ये स्कोर टीम की जीत के लिए काफी नहीं थे, पंजाब 19.5 ओवर में 201 रन बनाकर ही ऑलआउट हो गई।
लखनऊ ने 9 गेंदबाज आजमाए, जिनमें यश ठाकुर ने 4 और नवीन-उल हक ने 3 विकेट लिए। रवि बिश्नोई को 2 और प्लेयर ऑफ द मैच स्टोइनिस को एक विकेट मिला।
6. रॉयल चैलेंजर्स बेंगलुरु- 263/5
शुक्रवार को लखनऊ सुपरजायंट्स की बैटिंग देख कर लग रहा था कि IPL इतिहास के सबसे बड़े स्कोर का रिकॉर्ड टूट जाएगा। लेकिन LSG की टीम रॉयल चैलेंजर्स बेंगलुरु के 10 साल पुराने रिकॉर्ड को तोड़ने से 7 रन पीछे रह गई। RCB ने 2013 में क्रिस गेल की विस्फोटक पारी के दम पर पुणे वॉरियर्स इंडिया के खिलाफ 5 विकेट पर 263 रन का स्कोर खड़ा किया था।
23 अप्रैल को बेंगलुरु के एम चिन्नास्वामी स्टेडियम में पुणे ने टॉस जीतकर फील्डिंग चुनी। बेंगलुरु से गेल ने 30 गेंदों पर ही शतक जड़ दिया। उन्होंने पुणे के 2 गेंदबाजों को छोड़कर किसी को भी नहीं बख्शा, गेल 66 गेंद पर 175 रन बनाकर नॉटआउट रहे। उनका ये स्कोर IPL का सबसे बड़ा व्यक्तिगत स्कोर भी है। इस पारी में उन्होंने 17 छक्के और 13 चौके लगाए थे।
गेल के बाद एबी डिविलयर्स ने भी डेथ ओवर्स में 8 गेंदों पर 3 चौकों और 3 छक्कों की मदद से 31 रन बना दिए। गेल के साथी ओपनर तिलकरत्ने दिलशान ने इस मैच में 36 गेंद पर महज 33 रन बनाए थे, अगर वे भी तेजी से रन बनाते तो स्कोर 280 के पार भी जा सकता था। पुणे के गेंदबाजों में भुवनेश्वर कुमार और ल्युक राइट ने ही 4 ओवर में 6 से कम के इकोनॉमी रेट से रन दिए थे।
भुवी और राइट के अलावा पुणे के 5 बॉलर्स ने 12 ओवर फेंके। इनमें ईश्वर पांडे ने 2 ओवर में 33, अशोक डिंडा ने 4 ओवर में 48, मिचेल मार्श ने 3 ओवर में 56, अली मुर्तजा ने 2 ओवर में 45 और ऐरन फिंच ने एक ओवर में 29 रन दिए थे। मुर्तजा और मार्श के एक ओवर में तो गेल ने 28-28 रन भी बनाए थे। फिंच के ओवर में उन्होंने 5 गेंदों पर 4 छक्के और एक चौका लगाया था।
264 रन के विशाल टारगेट के सामने पुणे 20 ओवर में 9 विकेट पर 133 रन ही बना सकी और 130 रन से मैच हार गई। स्टीव स्मिथ ने 31 गेंद पर 41 और मार्श ने 23 गेंद पर 24 रन की बेहद धीमी पारियां खेलीं। बेंगलुरु ने 6 गेंदबाज आजमाए और सभी को विकेट मिले। गेल ने एक ही ओवर में 2 विकेट झटके। उन्हें बॉलिंग और बैटिंग में ऑलराउंड प्रदर्शन के लिए प्लेयर ऑफ द मैच का अवॉर्ड मिला था।
टी-20 इंटरनेशनल का रिकॉर्ड अब तक बरकरार
लखनऊ की टीम RCB के 263 रन के स्कोर के पास पहुंची, लेकिन रिकॉर्ड नहीं तोड़ सकी। IPL वैसे तो फ्रेंचाइजी टी-20 क्रिकेट की सबसे बड़ी लीग है, लेकिन टूर्नामेंट में अब तक टी-20 इतिहास का सबसे बड़ा स्कोर नहीं बना है। टी-20 में सबसे बड़े स्कोर का रिकॉर्ड अफगानिस्तान और चेक रिपब्लिक के नाम है।
अफगानिस्तान ने फरवरी 2019 में आयरलैंड के खिलाफ 3 विकेट पर 278 रन बनाए थे। वहीं चेक रिपब्लिक ने अगस्त 2019 में टर्की के खिलाफ 4 विकेट पर 278 रन बनाए थे। टॉप टीमों में ऑस्ट्रेलिया ने 20 ओवर में 263 रन बनाए हैं, जबकि श्रीलंका और भारत के नाम 260 रन के स्कोर हैं। श्रीलंका ने केन्या, जबकि ऑस्ट्रेलिया और भारत ने श्रीलंका के खिलाफ ये स्कोर बनाए थे।
बेंगलुरु-पंजाब के खिलाफ 24-24 बार 200 रन बने 
IPL में बेंगलुरु के एम चिन्नास्वामी और चेन्नई के चेपॉक स्टेडियम पर सबसे ज्यादा बार 200 से ज्यादा रन बनते हैं। वहीं रॉयल चैलेंजर्स बेंगलुरु और पंजाब किंग्स के नाम सबसे ज्यादा बार पारी में 200 से ज्यादा रन बनवाने का रिकॉर्ड दर्ज है। दोनों के खिलाफ IPL में टीमों ने 24-24 बार 200 रन के आंकड़े को पार किया है।
चेन्नई सुपर किंग्स के नाम सबसे ज्यादा 26 बार एक पारी में 200 से ज्यादा रन बनाने का रिकॉर्ड दर्ज है। उनके बाद बेंगलुरु ने 24 बार IPL की एक पारी में 200 प्लस रन बनाए हैं।
स्पोर्ट्स की अन्य खबरें भी पढ़ें। 
पूरन-हुड्डा एक ही गेंद पर रनआउट होने से बचे:बडोनी से बहस में जीते लिविंगस्टोन, पंजाब के खिलाफ लखनऊ ने 9 खिलाड़ियों से गेंदबाजी कराई
इंडियन प्रीमियर लीग (IPL) में शुक्रवार को लखनऊ सुपरजायंट्स के बैटर्स ने विस्फोटक बैटिंग करते हुए 20 ओवर में 257 रन का स्कोर खड़ा कर दिया। टीम के 3 बैटर्स ने 179 से ज्यादा और 3 ने 200 से ज्यादा के स्ट्राइक रेट से बैटिंग की। जवाब में पंजाब की टीम 20 ओवर में 201 रन ही बना सकी। पूरी खबर पढ़ने के लिए यहां क्लिक करें। 
एशियन बैडमिंटन चैंपियनशिप में चिराग-सात्विक ने दोहराया इतिहास:मेंस डबल्स कैटेगरी में 52 साल बाद भारत का मेडल पक्का, इंडोनेशियाई जोड़ी को हराया
चिराग शेट्‌टी और सात्विक साईराज रैंकीरेड्डी की जोड़ी ने शुक्रवार रात एशियाई बैडमिंटन चैंपियनशिप में 52 साल पुराना इतिहास दोहराया है। इस जोड़ी ने 1971 के बाद भारत के लिए इस टूर्नामेंट में मेंस डबल कैटेगरी का मेडल पक्का किया है।
इससे पहले 1971 में दीपू घोष और रमन घोष ने जकार्ता में टूर्नामेंट की मेंस डबल्स कैटेगरी का ब्रॉन्ज जीता था। पूरी खबर पढ़ने के लिए यहां क्लिक करें। 